Dag 41 – HOLLIES se TOERE
Ons is vroeg op om die dag te sien breek as die koppie koffie die hande warm hou. Anton en Magda moet Paarl toe vandag, hulle het onderskeidelik 'n tandarts en dokters afspraak, die laaste van die running repairs wat afgehandel moet word. Ons sien hulle af en ek en Moeksie geniet die rustigheid en uitsig vanaf ons kampplek. Ons gaan stap later 'n ent langs die see en gaan sit op die strand en luister net na die see se inspraak.
Die windjie begin teen middag opsteek maar ons is lekker beskut en geniet dit om so in die sonnetjie te sit en bak, Moeksie met haar breipenne in hand en ek wat met die kamera en 500mm lens speel. Anton en Magda is vroegmiddag terug en ons beplan die ete, want vriend Pieter en Linda Cilliers kom later van Worcester af om hallo te kom sê. Die kamp raak redelik vinnig vol as die mense aankom wat die Jazz Fees kom besoek.
Anton / Pieter / Hollies
Linda / Magda / Moeksie
Dis lekker om weer vir Pieter en Linda te sien en dit vat nie lank voor ons fles vat nie. Pieter het my laat oorskakel Captain Morgan Rum toe, baie jare terug. Hy was lank saam met my in verkope en ons het BAIE konferensies en vergaderings bygewoon waar die twee van ons fles gevat het, die lekker ou dae. Ek het vir baie jare Red Heart Rum gedrink voor die oorskakeling, dit gee 'n man borshare en jou ore suis die volgende oggend as vroulief kla oor die reuk wat jy vir nog baie ure lank uitsweet, en die asem, veral as jy knoffelbrood ook geëet het. Ons drie manne kom al 'n lang pad saam, sowat twintig jaar al vriende en langer kollegas en die gesels gaan aan waar ons dit laas laat staan het. Die vrouens is ook na aan mekaar en die kuier is lekker.
Die vuur is aan en die steak en braaibroodjies kan nie gou genoeg gaar word nie, ons is redelik honger en Pieter en Linda het besluit om nie oor te slaap nie maar weer terug te ry Worcester toe. Pieter is ook al 'n paar jaar op pensioen en 'n baie besige man, weet nie waarmee nie, maar hy moet terug huis toe. Na ete is hulle in die pad en die res van ons mors nie baie tyd daarna voor ons velle toe is nie. Die kuier was lekker gesellig en dit vat nie lank voor die slaap intree terwyl die windjie buite roer nie.